《入五台》
明代·陆深

山水情多不自由，白头终作五台游。万重云树高低出，千里滹沱背面流。

绝顶只疑天北极，朝阳初见海东头。共传此是清凉地，为洗烦心尽日留。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。